Document ID: 32012R0583

REGOLAMENT TAL-KUMMISSJONI (UE) Nru 583/2012
tat-2 ta' Lulju 2012
li jemenda l-Anness II tar-Regolament (KE) Nru 1333/2008 tal-Parlament Ewropew u tal-Kunsill dwar l-użu tal-Polsorbati (E 432-436) fil-ħalib tal-ġewż tal-Indi
(Test b’relevanza għaż-ŻEE)
IL-KUMMISSJONI EWROPEA,
Wara li kkunsidrat it-Trattat dwar il-Funzjonament tal-Unjoni Ewropea,
Wara li kkunsidrat ir-Regolament (KE) Nru 1333/2008 tal-Parlament Ewropew u tal-Kunsill tas-16 ta’ Diċembru 2008 dwar l-addittivi tal-ikel (1), u b’mod partikolari l-Artikolu 10(3), u l-Artikolu 30(5) tiegħu,
Billi:
(1)
L-Anness II għar-Regolament (KE) Nru 1333/2008 jistipula lista tal-Unjoni ta' addittivi tal-ikel approvati għall-użu fl-ikel u l-kondizzjonijiet tal-użu tagħhom.
(2)
Din il-lista tista' tiġi emendata skont il-proċedura msemmija fir-Regolament (KE) Nru 1331/2008 tal-Parlament Ewropew u tal-Kunsill tas-16 ta’ Diċembru 2008 li jistabbilixxi proċedura ta’ awtorizzazzjoni komuni għall-addittivi tal-ikel, l-enżimi tal-ikel u l-aromatizzanti tal-ikel (2).
(3)
Skont l-Artikolu 3(1) tar-Regolament (KE) Nru 1331/2008, il-lista' ta' addittivi tal-ikel tal-Unjoni tista' tiġi aġġornata jew fuq inizjattiva tal-Kummissjoni jew wara li ssir applikazzjoni.
(4)
Tressqet applikazzjoni għall-awtorizzazzjoni għall-użu tal-monoleat tal-Poliossietilene sorbitan (Polisorbat 80, E 433) bħala emulsjonant fil-ħalib tal-ġewż tal-Indi, li saret disponibbli għall-Istati Membri.
(5)
Il-ħalib tal-ġewż tal-Indi, li huwa preparazzjoni tal-frott magħmul mis-saff ta' ġewwa taħt il-qoxra tal-ġewża tal-Indi flimkien mal-ilma permezz tal-omoġenizzazzjoni, ma jistax jibqa' fil-forma ta' emulsjoni mingħajr l-użu ta' emulsjonant. Il-monoleat tal-Poliossietilene sorbitan (Polisorbat 80, E 433) u l-Polisorbati (E 432-436) b'mod ġenerali ġew approvati bħala l-aktar emulsjonanti effettivi użati għal dan l-għan fil-pajjiżi terzi.
(6)
Il-Kumitat Xjentifiku tal-Ikel alloka valur tad-doża aċċettabbli ta' kuljum (Acceptable Daily Intake (ADI)) f'livell ta' 10 mg/kg bw/jum lill-grupp ta' Polisorbati (E 432-436) fl-opinjoni tiegħu tat-8 ta' Lulju 1983 (3). Ir-Rapport mill-Kummissjoni dwar il-Konsum fid-Dieta tal-Addittivi fl-Ikel fl-Unjoni Ewropea (4) kkonkluda li l-Polisorbati (E 432-436) jistgħu jeħtieġu valutazzjoni tal-konsum aktar realistika msejsa fuq livell tal-użu attwali tal-addittivi tal-ikel. L-Awtorità Ewropea dwar is-Sigurtà fl-Ikel ("l-Awtorità") hija mistennija twettaq din il-valutazzjoni tal-konsum matul il-valutazzjoni mill-ġdid tal-Polisorbati (E 432-436) sal-aħħar tal-2016 kif previst mir-Regolament tal-Kummissjoni (UE) Nru 257/2010 (5). Sa dakinhar, il-kontributuri insinifikanti biss għall-konsum totali ta' dawk is-sustanzi għandhom jiġu eżaminati għal estensjoni potenzjali tal-użu. Il-konsum mistenni ta' Polisorbati (E 432-436) permezz tal-użu tiegħu fil-ħalib tal-ġewż tal-Indi skont kif valutat fuq il-bażi tad-dejta tad-distribuzzjoni totali tas-suq tal-ħalib tal-ġewż tal-Indi pprovduta mill-applikant jibqa' ħafna aktar baxx mill-ADI u għalhekk ma jwassalx għal espożizzjoni addizzjonali sinifikanti. Il-ħalib tal-ġewż tal-Indi huwa prodott b'konsum limitat, l-aktar użat għall-preparazzjoni tal-ikel u d-deżerti Ażjatiċi. Il-konsum valutat huwa negliġibbli u ħafna inqas minn 1 % ta' ADI, li ma jitqiesx bħala kontributur sinifikanti. Għalhekk, dik l-estensjoni partikolari tal-użu mhix qed titqies bħala waħda ta' tħassib għas-sigurtà.
(7)
Skont l-Artikolu 3(2) tar-Regolament (KE) Nru 1331/2008, il-Kummissjoni għandha titlob l-opinjoni tal-Awtorità Ewropea biex taġġorna l-lista tal-Unjoni tal-addittivi tal-ikel stipulata fl-Anness II għar-Regolament (KE) Nru 1333/2008, għajr meta l-aġġornament inkwistjoni ma jkunx responsabbli li jħalli effett fuq is-saħħa tal-bniedem. Billi l-awtorizzazzjoni tal-użu tal-Polisorbati (E 432-436) bħala emulsjonanti fil-ħalib tal-ġewż tal-Indi tikkostitwixxi aġġornament ta’ dik il-lista li x'aktarx ma tħallix effett fuq is-saħħa tal-bniedem, mhux meħtieġ li titfittex l-opinjoni tal-Awtorità.
(8)
Fl-Anness II għar-Regolament (KE) Nru 1333/2008 il-Polisorbati (E 432-436) huma awtorizzati bħala grupp, billi dawn jappartjenu lill-istess grupp kimiku ta' sustanzi definiti bħala taħlitiet tal-esteri parzjali tas-sorbitol u l-mono-u dianidridi tiegħu mal-aċidi xaħmin. Huwa għalhekk xieraq li l-użu tal-Polisorbati (E 432-436) kollha jkun permess fil-ħalib tal-ġewż tal-Indi u mhux biss l-użu tal-addittiv tal-ikel il-monoleat tal-Poliossietilene sorbitan (Polysorbate 80, E 433).
(9)
Skont id-dispożizzjonijiet tranżitorji tar-Regolament tal-Kummissjoni (UE) Nru 1129/2011 tal-11 ta’ Novembru 2011 li jemendaw l-Anness II tar-Regolament (KE) Nru 1333/2008 tal-Parlament Ewropew u tal-Kunsill bl-istabbiliment ta’ lista tal-Unjoni għall-addittivi tal-ikel (6), l-Anness II li jistabbilixxi l-lista tal-Unjoni ta’ addittivi tal-ikel approvata għall-użu fl-ikel u l-kundizzjonijiet tal-użu, japplika mill-1 ta’ Ġunju 2013. Biex jiġi permess l-użu tal-Polisorbati (E 432-436) fil-ħalib tal-ġewż tal-Indi qabel dik id-data, huwa meħtieġ li tiġi speċifikata data tal-applikazzjoni aktar bikrija fir-rigward ta' dak l-addittiv tal-ikel.
(10)
Għaldaqstant, l-Anness II tar-Regolament (KE) Nru 1333/2008 għandu jiġi emendat skont dan.
(11)
Il-miżuri stipulati f'dan ir-Regolament huma skont l-opinjoni tal-Kumitat Permanenti dwar il-Katina Alimentari u s-Saħħa tal-Annimali u la l-Parlament Ewropew u lanqas il-Kunsill ma opponewhom,
ADOTTAT DAN IR-REGOLAMENT:
Artikolu 1
L-Anness II tar-Regolament (KE) Nru 1333/2008 huwa emendat skont l-Anness ta’ dan ir-Regolament.
Artikolu 2
Dan ir-Regolament għandu jidħol fis-seħħ fl-għoxrin jum wara dak tal-pubblikazzjoni tiegħu f’Il-Ġurnal Uffiċjali tal-Unjoni Ewropea.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussell, it-2 ta’ Lulju 2012.

Labels: 0
3
17